[{"text_idx": "#000000", "text": "99a Universala Kongreso de Esperanto"}, {"text_idx": "#000001", "text": "La 99a Universala kongreso de Esperanto, okazinta en Bonaero de la 26a de julio g\u0302is 2a de au\u0306gusto, estis kongreso de ekstremoj. Unue g\u0302i estis tre malgranda, nur 706 registritaj alig\u0302intoj, kiun nombron subis nur la kongresoj en 1905, 1910, 1915 kaj 1920, do antau\u0306 tre longe. Mankis multaj konataj figuroj, kiuj kutimas umi en kongresoj lastatempaj: Humphrey Tonkin, Renato Corsetti (kvankam ili alig\u0302is), Michaela Lipari, menciante nur kelkajn. La longa vojag\u0302o (jes, iom laciga) eble fortimigis multajn. Tamen lokaj kostoj estis malpli altaj ol en multaj eu\u0306ropaj kongresurboj. Kompense c\u0302eestis multaj latinamerikanoj, kiuj donis ian apartan guston. La angla ne estis multe parolata ekster la plej luksaj hoteloj, do, mi provis travivi per la hispana kaj ec\u0302 ne multe provis per la angla. Krome, lau\u0306 diskutoj postkongresaj en Fejsbuko, grandan parton de kongresanoj trafis kongresa gripo, ja en Argentino estis vintro kun tiuepokaj malsanoj."}, {"text_idx": "#000002", "text": "Malgrau\u0306 la malgrandeco de la kongreso la aferoj okazis en tri c\u0302efaj ejoj. La c\u0302efa kongresejo Panamericano estis tipe luksa hotelo kun funkciantaj ejoj. Movada foiro okazis en alia hotelo kaj multaj solenaj\u0302oj kaj kulturaj prezentadoj en la teatro Metropolitan. Kontrolado de eniroj estis ec\u0302 pli strikta ol kutime: necesis apartaj biletoj por eventoj en Metropolitan, krome la biletoj por la fermo estis haveblaj nur en la dua duono de la semajno. Tamen la ejoj estis tau\u0306ge elektitaj, tiel ke senteblis, ke ili estas plenaj, kaj foje ec\u0302 mankis lokoj."}, {"text_idx": "#000003", "text": "La urbo mem similas iomete la diversajn mez-orienteu\u0306ropajn c\u0302efurbojn, au\u0306 eble Ruslandon en la 1990aj jaroj: unuflanke pompaj klasikstilaj konstruaj\u0302oj de antau\u0306 jarcento, kelkloke tute pompaj modernaj vitraj c\u0302ielskrapantoj kaj ankau\u0306 signoj de ekonomiaj problemoj, homoj dormantaj surstrate, truoj en balustradoj. Kaj en turismaj lokoj dau\u0306ra kriado de mons\u0302ang\u0302emuloj, pli bona kurzo sed ankau\u0306 risko ricevi falsan monon. Dum la kongresa semajno la Argentina s\u0302tato estis deklarita nepagipova rilate siajn eksterlandajn s\u0302uldojn, sed tio neniel videblis surstrate; manifestacioj, jes, certe, sed ili okazis konstante pri ajna temo. Eble pro malbona ekonomia situacio ne okazis urbestra akcepto. Mankis ankau\u0306 aliaj kutimaj programeroj, i. a. plene forgesig\u0302is programero pri la belartaj konkursoj, nu, ne c\u0302eestis multaj el la gajnintoj (la nomoj estis legitaj dum la fermo)."}, {"text_idx": "#000006", "text": "Preskau\u0306 mankis kritiko c\u0302e kutimaj \u201dplendokunsidoj\u201d Estraro respondas kaj Centra Oficejo respondas. S\u0302ajnas ke la membraro, au\u0306 almenau\u0306 tiu parto, kiu venis al Bonaero, havas grandajn esperojn kun la nuna estraro de Mark Fettes. La prezidanto mem konstatis, ke ne c\u0302io iris tiel bone kiel planite: Konsilio, kiu estis planita por helpi estraron, ne funkciis lau\u0306 deziroj, estraraj teamoj s\u0302ajnas funkcii malpli bone ol individuaj estraranoj, almenau\u0306 se pensi pri la malfruo de la jarraporto, kio ne okazis ec\u0302 en jaroj, kiam la asocio estis multe pli kriza ol nun. La tuta agadkampo estas reformulita kaj aspektas iom malsama ol antau\u0306e, ekzemple, la loko de kulturo, almenau\u0306 se paroli pri libroj, restas en la nova strukturo de konsciigo, kapabligo, komunumo iom neklara. Aperis kritikoj, ke tradiciaj kaj sukcesaj agadkampoj kaj kongresaj programeroj forfalas dum atenton prenas novaj agadoj, c\u0302u same sukcesaj?"}, {"text_idx": "#000007", "text": "En movada flanko la plej grava novaj\u0302o estis ke la komitato akceptis post multjara diskutado la regularon por reta voc\u0302donado, kiu ebligos al la komitatanoj voc\u0302doni rete kaj ne nur en kunsidoj dum UK. C\u0302u el tio realig\u0302os pli bona konsultado de estraro kun la komitato, videblos ene de kelkaj jaroj?"}, {"text_idx": "#000008", "text": "Ankau\u0306 la kongresaj tagoj ricevis novajn nomojn surbaze de la nova laborplano: tago de konsciigo, tago de kapabligo, tago de komunumo kaj tago de kunordigo. Tamen, c\u0302e la programero Tago de kapabligo iu skribis la afis\u0302on Tago de lernejo. Longaj tradicioj malaperas malrapide. IKU-prelegoj fokusig\u0302is al tre diversaj temoj de lingva justeco al pliacigido de oceanoj, sed IKU-libro aperis en inversigita pag\u0302ordo, tiel ke la pag\u0302o unu estis c\u0302e la fino."}, {"text_idx": "#000020", "text": "Nemalbonas la rezulto de la futbalmatc\u0302o, se konsideri, ke la esperantista teamo estis tute nesperta, sed la argentina (armena?) vers\u0302ajne profesia."}, {"text_idx": "#000022", "text": "Demonstraj versioj de \u201cLa Ondo\u201d\nMusklaku la kovrilon por legi pliajn informojn."}, {"text_idx": "#000023", "text": "Demonstraj versioj de \u201cLa Ondo\u201d"}]